CWT วิ่งแรง 17% นลท.เก็งยอดขาย “EV Bus” งานมอเตอร์โชว์พุ่ง
CWT พุ่งแรง 17% คาดนลท.เก็งยอดขาย “EV Bus” งานมอเตอร์โชว์ที่เริ่มวันนี้ ดันแวลู่ทะลุพันล้าน โดยคาด EV Bus จะได้รับการตอบรับอย่างดี
CWT พุ่งแรง 17% คาดนลท.เก็งยอดขาย “EV Bus” งานมอเตอร์โชว์ที่เริ่มวันนี้ ดันแวลู่ทะลุพันล้าน โดยคาด EV Bus จะได้รับการตอบรับอย่างดี
23 มี.ค. 2565

ผู้สื่อข่าวรายงานว่าวันนี้ (23 มี.ค. 2565) ราคาหุ้นบริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT ณ เวลา 16:31 น. อยู่ที่ระดับ 4.06 บาท เพิ่มขึ้น 0.60 บาท หรือ 17.34% โดยทำจุดสูงสุดที่ 4.18 บาท และทำจุดต่ำสุดที่ 3.48 บาท ด้วยมูลค่าการซื้อขาย 1.41 พันล้านบาท

สำหรับราคาหุ้น CWT ที่ปรับตัวขึ้นนั้นคาดจะมาจากนักลงทุนเข้าเก็งกำไร ผลพ่วงระยะสั้นจากงานมอเตอร์โชว์ที่มีขึ้นเริ่มวันที่ 23 มี.ค.- 3 เม.ย. 2565 ซึ่งมีการเปิดตัว EV Bus ผ่านบริษัทลูกอย่าง บริษัท สกุลฎ์ซี อินโนเวชั่น จำกัด หรือ SakunC ซึ่งคาดว่า EV Bus จะได้รับการตอบรับอย่างดีในงานนี้
ด้านบริษัทหลักทรัพย์เอเชีย พลัส จำกัด ระบุว่า การเข้าสู่สัปดาห์ของการจัดงาน Motor show วันที่ 23 มี.ค. – 3 เม.ย. 2565 โดย Highlight อยู่ที่รถยนต์ไฟฟ้าราว 20 รุ่น หลังภาครัฐออกมาตรการสนับสนุนช่วงที่ผ่านมา อาทิ BMW, Great Wall Motor, MG, MINI, Mitsubishi Motors, Nissan, Porsche และ Volvo ภาพรวมผู้จัดงานประเมินยอดจองรถยนต์ในงานจะสูงกว่า 2.79 หมื่นคันจากงานครั้งที่แล้ว
ทั้งนี้แนะนำติดตามยอดจองรถยนต์ในงาน Motor show ซึ่งเป็นสัญญาณสะท้อนถึงกำลังซื้อและความมั่นใจของผู้บริโภคในประเทศในปี 2565 พร้อมฝ่ายวิจัยยังคงมีมุมมองบวกต่อยอดขายรถยนต์ในประเทศ (TOYOTA คาดยอดขายรถยนต์ปี 2565 ที่ 8.6 แสนคัน เพิ่ม 13% เมื่อเทียบจากปีก่อน) แม้ภาพทางเศรษฐกิจทั่วโลกเผชิญปัจจัยท้าทายจาก Geopolitics และ Inflation
อย่างไรก็ดีมองยอดขายรถยนต์ในประเทศ มีแรงหนุนจากกิจกรรมทางเศรษฐกิจเดินเครื่องอีกครั้ง เทียบกับปีก่อนที่เผชิญการระบาด COVID-19 อย่างรุนแรงเกือบ 9 เดือน